Tailandda odamlarga o`t ochgan harbiy 26 kishini o`ldirdi

"Bu Tailand uchun misli ko`rilmagan hodisa, men bu shu kabi so`nggi holat bo`lishini istayman", dedi voqea joyiga borgan Tailand bosh vaziri Prayut Chan-Ocha. 
Hujum kichik zobit Chakrapant Tomma tomonidan amalga oshirildi. Koreya nashrlari yozishicha, u snayperlik qilgan, qurollarning katta ishqibozi bo`lgan, ijtimoiy tarmoqda tez-tez qurol ko`targan holda tushgan suratlarini joylashtirgan.
Reyter nashri Tailanddagi rasmiy manbalariga asoslanib xabar qilishicha, harbiy va qo`mondonining qarindoshlari o`rtasida er uchastkasi sotuvi bo`yicha ziddiyat yuzaga kelgandi.
Hujum tafsilotlari
Kichik zobit Jakrafant Tomma avvaliga o`z boshlig`ini o`ldirib, keyin harbiy bazadagi qurollar va o`q-dorini olib ketgan. Bangkok Post nashri yozishicha, harbiy lager hududida 63 yoshli ayol va bir harbiy ham o`ldirilgan. Shundan so`ng Tomma harbiy jipda lagerni tark etib, shaharga yo`l olgan.
U avvaliga shahardagi bir necha ob`ektga qarata o`t ochgan, keyin Terminal 21 savdo markaziga kelgan. Mahalliy nashrlarda tarqalgan kadrlarda u mashinadan chiqib, o`t ochishni boshlashi va odamlar qochishga urinishi tasvirlangan. Kuzatuv kameralaridagi yozuvlarda u vintovkani ko`targan holda savdo markaziga kirganini ko`rish mumkin.
Boshqa bir kadrda bino atrofida yong`in boshlangani ko`rinadi, tasdiqlanmagan ma`lumotlarga ko`ra, yong`in benzin to`la kanistrga o`q tegishidan kelib chiqqan.
Savdo markazidagi operasiya
Voqea joyiga xavfsizlik xizmati xodimlari etib kelishgan. Ular savdo markazi hududiga kirishgan va yuzlab kishilarni evakuasiya qilishgan. Mergan bino erto`lasida odamlarni garovga olib, barrikada qurgan holda qarshilik ko`rsatishda davom etgan, bir necha soatlik maxsus amaliyot yakunida u otib o`ldirilgan. Polisiya ma`lumotiga ko`ra, erto`lada garovga olingan 8 kishi ham qutqarilgan.
9 fevralga o`tar kechasi savdo markazidagi amaliyot to`g`risida turli xabarlar chiqib turdi. Grinvich vaqti bilan soat 22:30da guvohlar savdo markazida bir necha portlash ro`y bergani haqida aytishdi.
Xabarlardan birida hujum qilgan shaxs binoning orqa eshigi orqali qochib ketgani ham aytildi. Tailand sog`liqni saqlash vaziri ma`lumotiga ko`ra, amaliyot vaqtida bir polisiyachi halok bo`lgan va ikki polisiyachi jarohatlangan.
Mahalliy aholi vakillaridan biri Bi-bi-si muxbiriga hujum vaqtida bir guruh odamlar bilan birga binoning to`rtinchi qavatidagi hojatxonaga yashiringani haqida so`zlab bergan. Keyin u ikkinchi qavatgacha tushishga erishgan va u erdagi restoranda uch soat davomida stol ostida yashirinib o`tirgan. Shundan keyin u bir necha o`q ovozini eshitgan, keyin esa restoran hududiga kirib kelgan harbiylarni ko`rgan, ular uni xavfsiz joyga olib ketishgan.
Shaxsiy muammolar
Tailand bosh vaziri Prayut Chan-Ocha matbuot anjumani vaqtida ma`lum qilishicha, harbiyning o`t ochishiga shaxsiy muammolar sabab bo`lgan: jinoyatchi va uning xizmatdoshi o`rtasida uy sotuvi tufayli janjal kelib chiqqan. Bosh vazirning so`zlariga ko`ra, u kelishuvdan norozi bo`lgan va o`zini firibgarlik qurboni deb his qilgan.
«Quruqlik qo`shinlari qo`mondonligi bu mojaroning barcha jihatlarini, bu voqea qanday qilib kelib chiqqanini o`rganadi», deya qo`shimcha qilgan hukumat rahbari.
Ammo u ijtimoiy tarmoqda o`zining hujumini yoritib borgan, o`z postlaridan birida taslim bo`lishi kerakmi yoki yo`qligi haqida so`rov o`tkazgan.
Avvalroq esa to`pponcha va o`q suratiga ilova qilib «Xavotirga tushish vaqti kelgani» va «Hech kim o`limdan qochib qutula olmasligi» to`g`risida yozgan. Sahifasida nashr qilingan suratlardan birida u olov fonida jilmaygancha suratga tushgan.
Hozirda uning feysbukdagi sahifasi bloklangan.
Feysbuk ma`muriyati bu borada izoh bergan: «Biz jabrlanuvchilarga va butun shahar aholisiga hamdardlik bildiramiz. Feysbukda bunday hayvonlarcha harakat qiluvchilarga o`rin yo`q. Va biz bunday hujumlarni qo`llab-quvvatlash va ma`qullashga ham imkon bermaymiz».
Mamlakat sog`liqni saqlash vazirligi mahalliy aholidan jabrlanuvchilar uchun qon topshirishni so`ragan.